Taxidrywers vas wat glo metrobeampte aanrandArgieffoto Drie taxibestuurders is in hegtenis geneem vir die beweerde aanranding van ’n beampte van die Johannesburgse metropolisie (JMPD) ná ’n woordewisseling oor padversperrings. Xolani Fihla, woordvoerder van die JMPD, sê beamptes het Donderdag in Delversstraat en Albertina Sisuluweg in die Johannesburgse middestad gepatrolleer toe hulle opgemerk het dat die verkeer opeenhoop. Nege minibustaxi’s het in dié stadium in die pad gestaan en sodoende die pad versper. “Die beamptes het die taxibestuurders genader en versoek om hul voertuie te skuif sodat die verkeer weer kon vloei. Die taxibestuurders het uiters aggressief geraak, gevloek en gedreig om die beamptes te skiet.” Volgens Fihla het drie taxibestuurders toe een van die beamptes begin aanrand, skop en selfs sy wapen by hom probeer afneem. Die beampte se hemp is in die voorval geskeur. Die beamptes het nog hulp ingeroep aangesien die taxibestuurders in dié stadium van die ander taxibestuurders nader geroep het. Die drie taxibestuurders is gevolglik in hegtenis geneem vir die aanranding van ’n wetstoepassingsbeampte. Die nege taxi’s is ook geskut.